Ritratt: Newsbook  Il-Ministru għas-Saħħa Chris Fearne ħabbar li minn għada se jibda jkun rikonoxxut iċ-ċertifikat tal-vaċċin Ewropew. Dan tħabbar waqt konferenza stampa fejn huwa spjega li minn għada turisti Ewropej li jaslu f'Malta se jkunu jistgħu jippreżentaw dan iċ-ċertifikat meta jivvjaġġaw minn pajjiż fuq il-lista l-oranġjo jew il-ħamra skont kif approvati mis-Supretendent għas-Saħħa Pubblika. Huwa fakkar li l-Maltin li għandhom iċ-ċertifikat Malti jistgħu jidħlu fuq is-sit certifikatvaccin.gov.mt u jniżżlu ċ-ċertifikat Ewropew tagħhom ukoll. Il-Ministru Fearne stqarr li, peress li minħabba l-kobor ta' dan il-proġett jista' jkun li jkun hemm problemi tekniċi fl-ewwel jiem, madanakollu stqarr li l-pubbliku se jinżamm infurmat bl-iżviluppi neċessarji. Dwar iċ-ċertifikat tal-vaċċin Ingliż, id-Deputat Prim Ministru spjega kif ir-Renju Unit ma pprovdiex verifier app kif ipprovda l-proġett Ewropew, u għalhekk l-awtoritajiet Maltin qegħdin jaħdmu sabiex fil-jiem li ġejjin ikun żviluppat verifier app speċifikament għaċ-ċertifikat Ingliż. Żied li dan se jinħadem fuq l-istess mudell li ġie żviluppat l-app Ewropew. Madanakollu, sakemm din is-sistema ta' verifika diġitali tkun lesta, turisti li ġejjin mir-Renju Unit se jkollhom jipprovdu ċertifikat fiżiku maħruġ mill-NHS Ingliża. Dan għaliex iċ-ċertifikat fiżiku għandu security features li l-awtoritajiet tas-saħħa Maltin jistgħu jivverifikaw biex jaraw li ċ-ċertifikat huwa awtentiku. Inkunu protetti mill-varjant Delta jekk 85% jieħdu l-vaċċin – Fearne